runetrust/blame-folketinget-dk huggingface dataset:
Finn Sørensen (EL), 2015-05-19:
Dansk Handicap Forbund har allerede reageret på det i deres høringssvar, fordi det her jo betyder, at hvis fleksjobbere får et job, ja, så får de altså kun jobbonus for de måske ganske få timer, de får løn fra arbejdsgiveren, fordi man fuldstændig vendte op og ned på en ellers rigtig god fleksjobordning.
Kristian Thulesen Dahl (DF), 2020-01-21:
Altså i forhold til alle de mennesker, der sidder rundt omkring og venter på, at mobiliteten fungerer, væksten kommer frem i hele Danmark, Danmark i balance og sådan noget: Bekymrer det også hr. Jakob Ellemann-Jensen, at vi åbenbart heller ikke på det her område kan se en afklaring fra regeringens side?
Sophie Hæstorp Andersen (S), 2025-10-22:
Der skal jo ikke herske nogen tvivl om, at jeg synes, at det er stærkt forargeligt når mennesker svigter, og når man ovenikøbet bruger offentlige midler på det specialiserede socialområde, uanset hvem der svindler, og under hvilke ordninger, der er tale om at man gør det.
Lars Løkke Rasmussen (V), 2004-05-05:
Det er sådan set også baggrunden for, at vi har sagt, at den rigtigste måde nu er, at vi får lavet en aftale, som meget klart beskriver, hvilke opgaver der skal løses primærkommunalt, og udtrykker en klar forventning om og sender nogle signaler om, hvad det så forudsætter af kommunal bæreevne.
Mimi Jakobsen (CD), 2001-10-04:
Vi bliver nødt til - og jeg håber, at det kan ske i forbindelse med denne finanslovaftale - med et så bredt flertal som muligt at etablere en flerårig aftale om den danske ulandsbistand, og jeg vil sige på forhånd, at CD ikke mener, at det er en uoverkommelig opgave allerede næste år at tage en tak, som har været nævnt tidligere i dag. Men der bør være en flerårig aftale nu, der lukker debatten om den danske ulandsbistand.
Merete Riisager (LA), 2016-02-12:
Nu var ordføreren her ikke, da vi tidligere diskuterede den her forskel mellem offentligt og privat, og jeg ved godt, at man ikke skelner så meget i Enhedslisten, men det gør de fleste andre partier, og der er altså en kæmpe forskel på at kræve åbenhed fra en stat og fra en privat virksomhed.
May-Britt Kattrup (LA), 2019-03-19:
Først vil jeg gerne slå fast, at Liberal Alliance finder det vigtigt, at virksomheder lever op til de internationale retningslinjer for CSR, altså sociale og miljømæssige hensyn, det være sig FN's retningslinjer for menneskerettigheder og erhvervsliv samt OSCE's retningslinjer for multinationale virksomheder.
Mette Gjerskov (S), 2006-11-09:
Jeg synes ikke, det er naturligt, når store organisationer som Naturfredningsforeningen kalder det lovsjusk og politisk skønmaleri, eller når Økologisk Landsforening siger, at det gør det umuligt at drive frilandssvineproduktion, eller når Det Økologiske Råd ligefrem er indstillet på at prøve at slæbe Danmark for EF-Domstolen eller bede Kommissionen om at gøre det.
Frank Aaen (EL), 2001-05-23:
Når nu der er bred enighed om, at vi skal styrke indsatsen mod alkoholmisbrug, og vi i Folketinget vedtager at afsætte flere penge til området, ærgrer det så ikke den socialdemokratiske ordfører, at vi skal læse i dagspressen, at man inden for Hovedstadens Sygehusfællesskab nu overvejer at skære ned på indsatsen og spare penge på det område?
Trine Bramsen (S), 2015-10-29:
Så jeg kunne godt tænke mig at høre fru Pernille Skipper: Hvis landsforræderi figurerer i fru Pernille Skippers optik langt nede ad listen, hvad foreslår fru Pernille Skipper så af alternativer i forhold til at skærpe straffene og retsforfølge flere for de her usmagelige forbrydelser?
René Gade (ALT), 2017-03-30:
Vi kunne godt tænke os at vise langt større tillid til nogle af de mindre virksomheder, der ikke kan vise samme historik som dem, der i dag har let ved at låne i bankerne, men som nyder anerkendelse i lokalsamfundet, og som folk stoler på, og som folk derfor godt tør låne penge, hvis vi bare kan skabe nogle samlede og ordnede vilkår.
Carsten Hansen (S), 2002-02-06:
Giver det ikke ministeren betænkeligheder, hvad der kan ske på Fyn, hvor der er 15.000 registrerede landbrug? Hvis bare de bygger én bolig eller to hver, er det altså flere, end vi har i både Nyborg og Fåborg tilsammen. Kunne det ikke give betænkeligheder i forhold til det åbne land og bedrifterne og støj- og møgproblematikken og miljøhensyn?
Per Larsen (KF), 2025-04-25:
De skriver videre: Vi opfordrer derfor Sundhedsudvalget til at sikre, at der i lovforslagets bemærkninger, formål og anmærkninger tydeligt fremgår, at forskere fortsat får videregivet data og kan benytte eksisterende succesfulde analyseplatforme, som de råder over på Aarhus Universitet.
Jens Henrik Thulesen Dahl (DF), 2020-05-13:
Så vil jeg egentlig bare følge op med at spørge, om fru Ulla Tørnæs er enig i, at det ikke er rimeligt, at vi for danske skattekroner betaler for uddannelse og su til udenlandske studerende, og at vi bør søge at få et system, der gør, at vi forbeholder su og skattebetalte uddannelser til de danske unge.
Karen J. Klint (S), 2012-03-20:
Jeg spurgte ind til det, og jeg synes, at når vi lever i 2011, 2012, 2013, 2014 og fremover, så har vi også i dansk lovgivning accepteret, at skilsmisse forekommer, uanset hvad man lover hinanden på borgmesterkontoret eller i sit trossamfund.
Helle Thorning-Schmidt (S), 2011-10-06:
Jeg kan desværre ikke opgive kilden, jeg har den ikke med herop, men jeg er helt sikker på – vi kan jo finde det, det kan vi finde til senere i aften – at hr. Lars Løkke Rasmussen meget, meget tydeligt fik sagt, at så længe der var tale om afgiftsstigninger og skattestigninger, ville man ikke være med.
Lars Barfoed (KF), 2010-03-04:
Lad mig i den forbindelse allerede her understrege, at regeringen lægger afgørende vægt på, at erhvervet indrømmes en rimelig frist til at afvikle den kirurgiske kastration i svineproduktionen, så der er tid til at udvikle egnede alternativer til kirurgisk kastration, der kan sikre, at der også fremover er grundlag for svineproduktion i Danmark.
Thomas Adelskov (S), 2009-04-03:
Det andet, og det er det, som jeg synes er det måske allermest alvorlige i det her, er, at der er lavet en økonomisk incitamentsstruktur i det her forslag, der betyder, at for at kommunerne kan holde skindet på næsen og økonomien i orden, skal de aktivere størsteparten af de sygemeldte ude i kommunen - ikke efter, om det nu er relevant for den enkelte syge at blive aktiveret enten på en rygskole eller ved anden aktivering, men simpelt hen fordi kommunerne er kommunaløkonomisk afhængige af, at de aktiverer de syge.
Trine Mach (SF), 2014-12-02:
Det er en viden, vi som samfund har brug for, hvis vores børn og unge skal blive den bedst uddannede generation nogen sinde. Derfor vil jeg opfordre ministeren til at tydeliggøre, at den planlagte analyse og evaluering af det sociale taxameter dokumenterer, hvilke indsatser og ikke mindst hvilke effekter taxameteret har været med til at skabe, og at det også lægges ind, at vi rent faktisk monitorerer det her løbende.
Christian Juhl (EL), 2018-04-03:
Og jeg håber, ministeren har haft tid til at tænke over det, for jeg vil gerne vide: Hvordan skal vi prøve at få russerne til at lade være med at udvikle taktiske atomvåben, samtidig med at vi siger til amerikanerne, at de også skal lade være med det, for at holde i hvert fald – hvad skal man sige – spændingerne på så lavt et niveau som muligt?
Morten Østergaard (RV), 2018-03-23:
Til gengæld vil jeg også være ærlig og sige her, at vi naturligvis står ved den del af aftalen, der handler om at undersøge internationale løsninger, men at vores opfattelse nok er, at det bliver lidt vanskeligt at se, hvilke lande der skulle afhjælpe det problem for Danmark, og at vi derfor må indstille os på, at det er en opgave, vi selv må tage på os.
Peter Kofod Poulsen (DF), 2018-02-07:
For nu havde man altså i lang tid på Christiansborg rendt rundt og politisk talt om, at man også skulle se at få fængselsvæsenet til – kan man sige – at vise virkeligheden, altså passe til virkeligheden med, at der var færre fanger, der sad i vores institutioner, og så er det selvfølgelig mærkeligt at høre, at vi nu lige pludselig er gået for langt.
Margrete Auken (SF), 1999-02-03:
Jeg takker for svaret og vil lige henlede ministerens opmærksomhed på, at så vidt jeg husker, har man også i »Kunstnernes Genmæle« samlet værkstederne, altså flyttet dem ud til opera/ballethuset, bare fordi der er enighed om, at det kan være ganske hensigtsmæssigt.
Rune Lund (EL), 2021-12-22:
Så mit spørgsmål til hr. Rasmus Jarlov og Det Konservative Folkeparti er: Hvis der kommer et nyt flertal til magten efter næste folketingsvalg, vil Det Konservative Folkeparti så bevare det, der er vedtaget med gratis tandlæge i finansloven for 2022, eller vil Det Konservative Folkeparti afskaffe det?
Tom Behnke (KF), 2006-05-17:
Vi tror på, at det er en passende periode til, at man dels kan nå de hjælpeforanstaltninger, jeg omtalte tidligere, dels at man kan nå at skabe et tillidsforhold, der kan gøre, at man kan få etableret et samarbejde mellem den handlede og politiet, så der kan komme noget efterforskning i gang.
Carsten Hansen (S), 2012-02-09:
Derfor er det vigtigt, at både LLO og andre lejerorganisationer er indstillet på at gå ind i det her, for i forhold til forbrydelsen og straffen må man sige, at vi jo ender med at komme over i noget, hvor det proportionelt bliver meget dyrere at blive straffet på det her område, end det gør på så mange andre, altså i forhold til, hvad det er for en overtrædelse, der er begået.
Lisbeth Bech Poulsen (SF), 2015-04-30:
Derfor giver det ikke nogen sikkerhed for branchen; det giver ikke nogen sikkerhed for dem, der gerne vil købe en elbil med mange måneders leveringstid, hvis de ikke ved, om der lige pludselig har været et regeringsskifte, og om Venstre er i spidsen og egentlig ikke vil prioritere det her område.
Søren Søndergaard (EL), 2002-02-28:
Jeg kan bare konstatere, at det er meget underligt, at man i hele denne her fremlæggelse udelukkende snakker om udenlandske medarbejdere, når enhver ved, at det ikke kun omhandler udenlandske medarbejdere, men at det i lige så høj grad omhandler danske medarbejdere, som har boet i udlandet og kommer hjem til Danmark.
Kristian Pihl Lorentzen (V), 2018-05-16:
Så kunne jeg også godt tænke mig at spørge, hvad Socialdemokratiet mener om udsigten til, at man kan etablere sig i f.eks. Flensborg og så begynde at køre varebilkørsel i Danmark og slet ikke være omfattet af de her regler, og om det er ønskeligt.
Line Barfod (EL), 2010-05-06:
Jeg vil gerne takke for debatten, og selvfølgelig især takke Socialdemokraterne, SF og Radikale, som har sympati for forslaget og støtter intentionen om, at vi er nødt til at se på, hvad vi skal gøre i forhold til den store forskel i forældrebetalingerne, og hvordan vi får et loft over forældrebetalingen.
Susanne Zimmer (ALT), 2019-11-15:
Og derfor synes vi så også, at 60 kr. er et godt skridt på vejen, og vi vil rigtig gerne have, at det sker i ét ryk, så rygerne ikke vænner sig til, at der først kommer 5 kr. mere på prisen og så 5 kr. mere osv., for så får det ikke den ønskede effekt i forhold til at forhindre unge mennesker i at starte med at ryge.
Jesper Langballe (DF), 2009-05-29:
Hr. Morten Østergaard ved helt givet udmærket, at det, han siger, er noget sniksnak, altså bare tanken om, at vi skulle afvente og sige, at vi venter, til der bliver et problem, for pludselig ser man en dommer sidde med et tørklæde i en retssal, og så siger man: Hovsa, det må vi have gjort noget ved.
Martin Henriksen (DF), 2013-02-22:
Det er Dansk Folkepartis opfattelse, at disse parallelle retssystemer har nået et sådant omfang, at Folketinget bør reagere med ny lovgivning, som giver myndighederne de redskaber, der skal til for at kunne bekæmpe de konstante angreb på dansk kultur, herunder dansk retskultur.
Sandra Elisabeth Skalvig (LA), 2024-01-10:
Jeg tror først og fremmest, jeg bliver nødt til at sige, at når vi som et land, når vi som en nation, tiltræder en konvention, så har vi naturligvis indgået nogle kompromiser, og jeg er fuldstændig enig med Dansk Folkeparti i, at der er nogle uhensigtsmæssigheder, når det kommer til frakendelsessagerne.
Morten Messerschmidt (DF), 2021-05-06:
Altså, nu hørte vi ministeren, desværre efter jeg havde brugt mine to replikker, sige, at det handler om, at man ikke må udvise kriminelle udlændinge til tortur, og det lyder jo også meget rørende, men vil den socialdemokratiske ordfører så ikke bekræfte, at i langt de fleste af de tilfælde, hvor danske domstole ikke udviser, er det jo ikke artikel tre i menneskerettighedskonventionen, men artikel otte, og at så er det, fordi de er så heldige at have en fætter eller en kusine eller et barn eller en oldemor eller et eller andet i Danmark, som de åbenbart er så bævende over for at skulle være væk fra, at domstolene føjer sig, fordi regeringen ikke vil ændre lovene?
Maria Reumert Gjerding (EL), 2015-11-04:
Men de her lidt tvetydige og modsatrettede udmeldinger, der er kommet fra henholdsvis Venstres familieordfører og beskæftigelsesministeren, har skabt lidt uklarhed om, hvad der egentlig er Venstres linje i familiepolitikken.
Ulrik Kragh (V), 2007-05-02:
Og derfor vil jeg godt bede hr. Thomas Adelskov forholde sig til, at vi jo ikke har set, at de samme lønmodtagerorganisationer, som har været kritiske i høringssvarene i den periode, hvor vi har kendt til de her forskellige former for erhvervsmæssige bindinger, har stillet som kardinalpunkt i overenskomstforhandlingerne, at det her skulle der ryddes op i og nu ville arbejdsmarkedets parter selv løse den her problemstilling.
Magnus Heunicke (S), 2022-05-18:
Der er blevet afgivet en beretning af et flertal af Folketingets Sundhedsudvalg, der – og jeg citerer – anerkender vigtigheden af sklerosehospitalernes rolle i det samlede sundhedsvæsen og den usikkerhed, som en manglende afklaring om fremtidige midler medfører for personale og patienter.
Karen Jespersen (V), 1998-06-17:
Nogle af de elementer, vi så har taget fat på i denne børneredegørelse, er netop nogle af de ting, som handler om, hvordan vi får de andre aktører i samfundet til at spille med og give de bedst mulige rammer for børnefamilierne, og det må man så gøre ved at lægge op til drøftelser og samarbejde med parterne. Man kan så spørge: Jamen ha ha, betyder det overhovedet noget, for det kan de jo bare gøre af sig selv?
Rasmus Horn Langhoff (S), 2021-04-09:
Jeg er jo selv varm fortaler for en lægeuddannelse i Region Sjælland, fordi jeg kan se, hvor stor en gevinst det har været for Region Nordjylland, og jeg er glad for, at man i sin tid startede en lægeuddannelse op i Aalborg, og jeg er glad for, at man for nogle år tilbage startede en sygeplejerskeuddannelse op i Holbæk, fordi det er en kæmpe gave.
Dorit Myltoft (RV), 1998-04-28:
Til det af SF stillede forslag til vedtagelse kan jeg sige, at en kommission eller et råd, som hr. Villy Søvndal var villig til at ændre det til, for os at se vil være en syltekrukke i forhold til den proces, som allerede er i fuld gang. I øvrigt er der allerede et centralt råd i de nye sociale love.
Anders Fogh Rasmussen (V), 2002-10-03:
Jeg vil starte med nogle bemærkninger til de indlæg, der er kommet fra repræsentanterne fra Færøerne og Grønland, og sige tak til fru Lisbeth L. Petersen for hendes indlæg, og bekræfte, at det også klart er min opfattelse, at tonen mellem den danske regering og det færøske landsstyre er bedre, end den har været i mange år, og jeg glæder mig over det.
Lene Espersen (KF), 2010-02-04:
Vi opfylder med andre ord med lovforslaget vores internationale forpligtelser i forhold til at forhindre, at der transporteres dual use-produkter, der anvendes til masseødelæggelsesvåben, og jeg medvirker naturligvis til afklaring af de spørgsmål, der i øvrigt måtte være til lovforslaget.
Jørn Neergaard Larsen (V), 2015-11-04:
Derfor vil vi med det nye kontanthjælpsloft sikre, at alle kontanthjælpsmodtagere vil opleve en indkomstfremgang ved at tage et fuldtidsjob til en overenskomstmæssig løn, og at de allerfleste familietyper vil opnå en mærkbart større gevinst end i dag.
Frank Jensen (S), 2002-12-05:
Derfor har vi ønsket at opretholde det spørgsmål, sådan at vi forhåbentlig i en tredje behandling kan have et svar fra ministeren om konsekvenserne for de enkelte uddannelsesinstitutioner, og det vil både sige tekniske skoler, seminarier, lærerseminarier og pædagogseminarier.
Jan Trøjborg (S), 1997-11-26:
Jeg kan sige, at Arbejderbevægelsens Erhvervsråd for nylig har opgjort beskæftigelsesindholdet i dansk eksport og har kigget på beskæftigelse indeholdt i dansk eksport til Østeuropa i perioden fra 1982 og frem til 1996, og det viser sammenlagt et plus i dansk beskæftigelse i samhandel med Østeuropa og Sovjetunionen, som det hed engang - nu hedder det Rusland plus en række andre stater - på over 20.000.
Kim Andersen (V), 2013-02-21:
Er det Socialdemokratiets holdning, at man vil sige nej til Grønland, hvis det er sådan, at brydning af uran eller materiale indeholdende uran i Grønland ikke er hundrede procent i overensstemmelse med konventionerne, og der ikke er opbygget det internationalt anerkendte kontrolapparat i forbindelse med brydning af uranholdige materialer?
Ole Sohn (SF), 2002-12-09:
På trods af, at man jo ved en simpel beregning kan konstatere, at et skattestop ikke kan være omkostningsfrit, men at det også har sin pris, har ordførerne med forskellig vægt forsøgt at skitsere: Er der tale om omlægninger, eller er der tale om nye tiltag, eller - som jeg nu vil forsøge at give et bud på - er der tale om, at man reelt har foretaget skattelettelser?
Hans Christian Schmidt (V), 2002-03-11:
Jeg vil også godt sige til hr. Jørn Jespersen, at som jeg forstod det her, var det mærkningsområdet - sporing og mærkning - og det er så også lige det, jeg har givet et svar på. Hr. Christian Brix Møller talte om at være positiv omkring risikovurdering og etiske værdier.
Marianne Bigum (SF), 2024-10-24:
I dag er også dagen, hvor vi behandler implementeringen af endnu en europæisk nøgleforordning, som skal være med til at sikre den bæredygtige omstilling af vores virksomheder og ikke mindst være med til at sikre vores egen fremtid, nedbringe klimaforureningen og beskytte biodiversiteten og vores vitale økosystemer.
Karen J. Klint (S), 2006-02-28:
Tak til ministeren, også for åbenheden om, at der kan føres både direkte og indirekte forhandlinger, for jeg har i hvert fald det ønske, at ministeren gerne må blande sig i udvalgsarbejdet på den måde, at ministeren svarer konkret på de spørgsmål, vi stiller.
Helge Adam Møller (KF), 2006-01-26:
Så det er altså folketingsmedlemmer, der direkte skal rejse sager vedrørende retskendelser, straffesager, tjenestemandssager, eventuelt lukkede retssager, og det er altså hr. Holger K. Nielsen eller hr. Helge Adam Møller eller fru Pia Kjærsgaard, eller hvem der ellers sidder i udvalget, som skal optræde som anklagemyndighed, samtidig med at vi er valgt som folkevalgte folketingsmedlemmer.
Katrine Robsøe (RV), 2020-11-24:
I forhold til den aftale, hvor vi blev enige om de her ændringer, har vi også samlet noteret os, at regeringen vil indlede forhandlinger om initiativer, der har til formål at styrke iværksætteriet i Danmark, og de forhandlinger ser vi stadig rigtig meget frem til, for der er behov for, at vi får set på, både hvordan vi gør det lettere for danske iværksættere at etablere sig, og hvordan vi gør det lettere for iværksættere at drive deres virksomhed.
Svend Erik Hovmand (V), 1998-06-23:
at når erhvervsministeren udtalte sig, som hun gjorde, da hun tiltrådte, er det, fordi erhvervsministeren ønsker at have hånd i hanke med al erhvervsrelevant lovgivning, uanset om den ligger i Skatteministeriets regi, i Miljøministeriets regi, i Energiministeriets regi, eller hvor det ligger.
Kim Mortensen (S), 2007-03-28:
Det fremgår af nogle af papirerne både fra Energinet.dk og den omtalte artikel i JyllandsPosten, at det eventuelt er et spørgsmål om økonomi, fordi det er anseligt mange gange dyrere at grave 400 kV-kablerne ned i jorden, end det er at rejse dem som master.
Ellen Trane Nørby (V), 2011-10-06:
Vi kommer ikke til at samarbejde om, at man nedlægger en boligjobordning, som skulle være med til at skabe vækst og beskæftigelse i håndværksvirksomhederne, som skulle være en håndsrækning til familier for at få deres hverdag til at hænge sammen i spændingsfeltet mellem karriereliv og familieliv, og som netop gav familierne en mulighed for at kunne få en ekstra håndsrækning til børnepasning og til andre initiativer i hjemmet.
Line Barfod (EL), 2008-01-10:
Når man ikke sørger for, at der er ressourcer nok til det offentlige, og når man samtidig giver det private nogle konkurrencefordele ved at give det en større betaling og samtidig giver skattetilskud til private sundhedsforsikringer osv., så folk kan komme uden om køen til de planlagte operationer, så fører det jo til, at hvis det offentlige sundhedsvæsen ikke skal af med alt for mange penge til det private, er det nødt til at prioritere og lægge mange ressourcer i de planlagte operationer.
Mai Henriksen (KF), 2012-01-27:
Ét perspektiv er jo dem, som er ledige, og som nu ikke kan se en fordel eller en gevinst i at komme i job, men et andet perspektiv er eksempelvis, når jeg nu begynder at høre fra virksomheder, som fortæller, hvordan de oplever, at medarbejdere, som har en ægtefælle på kontanthjælp, rent faktisk siger deres job op, fordi de taber penge på at gå på arbejde.
Helle Thorning-Schmidt (S), 2014-12-02:
Det bliver jeg faktisk rigtig ked af, for jeg tænker, at det er hårdt at være arbejdsløs, og det sidste, man har brug for, er, at Folketinget sådan ganger op imod de arbejdsløse og begynder at tale rigtig skidt om dem og sige, at de nærmest ikke gider at arbejde.
Marlene Harpsøe (DF), 2008-05-16:
Dermed ikke sagt, at vi ikke bakker op om og ønsker, at krisecentrene i høj grad skal støttes, sådan at der, når ofrene ønsker at komme ind på et krisecenter, så også kan blive taget imod dem og blive taget godt hånd om dem, for det ønsker vi virkelig.
John Dyrby Paulsen (S), 2008-02-28:
Det er det, vismændene har sagt ikke er specielt hensigtsmæssigt, og vi vil godt opfordre regeringen til at gøre noget ved det, og det er derfor, at der er et forslag fra Det Radikale Venstre om, at det her kunne være et fantastisk godt instrument til at sige: Lad os trække de skattelettelser, der er bebudet i 2009, tilbage.
René Christensen (DF), 2022-05-03:
Så alt i alt må vi sige, at vi er sikre på, at det her, når det bliver evalueret, faktisk har været en rigtig positiv aftale, både for arbejdstagerne, men så sandelig også for arbejdsgiverne, fordi vi ikke kommer ud i nogle overenskomstforhandlinger, hvor man begynder at stramme skruen andre steder i forhold til at fastholde folk på arbejdsmarkedet og gøre sig attraktiv i forhold til fagbevægelsen.
Lene Espersen (KF), 2010-10-06:
Jeg går ud fra, at spørgeren henviser til min daværende særlige rådgiver i Økonomi- og Erhvervsministeriet og de oplysninger, der har været i pressen, om en samtale med en medarbejder i Økonomi- og Erhvervsministeriet vedrørende sletning af mail.
Martin Henriksen (DF), 2017-06-02:
Så jeg vil bare gøre de højtærede medlemmer opmærksom på, at det, som mange partier og politikere mener er for dårligt, og som de mener man bør skride ind over for, får man faktisk mulighed for at gøre ved at stemme for Dansk Folkepartis beslutningsforslag.
Lene Garsdal (SF), 2004-11-17:
I 2002 vedtog Folketinget et lovkompleks om patientsikkerhed og patientforsikring, hvor der bl.a. blev skabt åbenhed om forholdene i sundhedsvæsenet, i og med at sundhedspersoner nu skal indrapportere fejl og utilsigtede hændelser.
Villy Søvndal (SF), 2005-11-30:
»Vil statsministeren tage initiativ til en uafhængig undersøgelse af hele Irakkoalitionens krigsgrundlag og de under krigen anvendte midler, herunder brug af tortur, napalm, hvid fosfor, klyngebomber, seksuelle krænkelser m.v., samt af Irakkrigens betydning for den øgede terrorrisiko?«
Bjarne Laustsen (S), 2011-05-27:
Selv om der har været dårlige konjunkturer, som de også nævner i forbindelse med sidste periode, viser det sig, at de her folk har en af de allerhøjeste beskæftigelsesfrekvenser overhovedet i dette land, så det vil være rigtig, rigtig klogt, fordi de tjener valuta hjem til Danmark og mere end rigeligt betaler deres uddannelse tilbage igen.